་རྒྱ་ཆེན་པོ་འདི་གཞི་བདག གནས་བདག གྲོང་བདག དཀོར་བདག་གཉུག་མར་གནས་པ་རྣམས་ལ་འབུལ་ལོ། །མཆོད་དོ། །སྟོབ་བོ། །བཞེས་ཤིག །བསྟན་པ་དར་བ་དང་འཇིག་རྟེན་གྱི་ཁམས་སུ་བདེ་ལེགས་ཐམས་ཅད་འབྱུང་བ་དང་། བདག་ཅག་དཔོན་སློབ་རྣམས་ཀྱིས་བྱང་ཆུབ་སེམས་རིན་པོ་ཆེ་བསྐྱེད་པ་ལ་དགའ་ཞིང་རངས་ནས་བར་དུ་གཅོད་པ་ཐམས་ཅད་སྲུང་བའི་སྟོང་གྲོགས་དམ་པ་མཛད་ཅིག སྔགས་ཀྱི་མཐར་གཙྪ་བཏགས་པས་རང་གནས་སུ་གཤེགས་སུ་གསོལ་ལོ། །གསུམ་པ་བསླབ་བྱ་བསྟན་པ་ལ་གཉིས་ལས། དང་པོ་སྨོན་པ་སེམས་བསྐྱེད་ཀྱི་བསླབ་བྱ་ནི། དེ་ལྟར་སེམས་བསྐྱེད་ནས་གཞན་དོན་དུ་སངས་རྒྱས་ཐོབ་པར་འདོད་པའི་བསམ་པ་དེ་ཡང་ནས་ཡང་དུ་དྲན་པར་བྱ་ཞིང་། བླ་མ་དང་སྦྱིན་གནས་སླུ་བ་དང་། ཐེག་པ་ཆེན་པོའི་གང་ཟག་ལ་མི་བསྔགས་པ་བརྗོད་པ་དང་། སེམས་ཅན་ལ་གཡོ་སྒྱུ་བྱེད་པ་དང་། འགྱོད་པའི་གནས་མ་ཡིན་པ་ལ་འགྱོད་པ་བསྐྱེད་པ་སྟེ་སྤང་བྱ་ནག་པོའི་ཆོས་བཞི། དེའི་གཉེན་པོར་སྲོག་གི་ཕྱིར་ཡང་བརྫུན་མི་སྨྲ་བ་དང་། བྱང་ཆུབ་སེམས་དཔའ་རྣམས་ལ་སྟོན་པའི་འདུ་ཤེས་བསྐྱེད་ཅིང་དེ་དག་གི་ཡོན་ཏན་གྱི་བསྔགས་པ་བརྗོད་པ་དང་། གཡོ་སྒྱུ་སྤངས་ཏེ་ལྷག་པའི་བསམ་པས་གནས་པ་དང་། སེམས་ཅན་ཡོངས་སུ་སྨིན་པར་བྱེད་པ་ཐམས་ཅད་ཉན་རང་གི་སར་མ་ཡིན་གྱི། ཐེག་པ་ཆེན་པོར་སྨིན་པར་བྱེད་པ་སྟེ་དཀར་པོའི་ཆོས་བཞི་པོ་དེ་ལ་སློབ་པ་དང་། གཞན་དོན་དུ་སངས་རྒྱས་ཐོབ་འདོད་ཀྱི་བློ་སྤངས་ན་སྨོན་འཇུག་གཉིས་ཀ་སྤངས་པར་འགྱུར་བས་དེ་མི་སྤོང་བ་ཤིན་ཏུ་གལ་ཆེ་ཞིང་། འཕྲལ་ལ་ཡང་གཞན་དོན་དངོས་སུ་ནུས་སམ་མི་ནུས་ཀྱང་རུང་སྟེ། གཞན་ཕན་གྱི་སེམས་ཅི་ནུས་ཀྱིས་མ་ཉམས་པར་བྱེད་པ་དང་། དགེ་བ་བྱེད་པ་ཐམས་ཅད་ཚོགས་གཉིས་ཟུང་དུ་འབྲེལ་བའི་སྒོ་ནས་བྱེད་པ་དང་། བྱང་ཆུབ་ཀྱི་སེམས་ཀྱི་ཕན་ཡོན་དྲན་པར་བྱ་བའི་ཕྱིར། བྱམས་པས་ཞུས་པའི་མདོ་ལས། ངན་འགྲོ་ཐམས་ཅད་བཟློག་བགྱིད་ཅིང་། །མཐོ་རིས་ལམ་ནི་རབ་སྟོན་ལ། །རྒ་ཤི་མེད་པར་འདྲེན་བགྱིད་པའི། །བྱང་ཆུབ་སེམས་ལ་ཕྱག་འཚལ་ལོ། །ཞེས་བྱ་བ་ལ་སོགས་པའི་ཚིག་ཏུ་བརྗོད་པའི་སྒོ་ནས་ཀྱང་ཕན་ཡོན་དྲན་པར་བྱའོ། །གཉིས་པ་འཇུག་པ་སེམས་བསྐྱེད་ཀྱི་བསླབ་བྱ་ལ། སྤང་བྱ་དང་བསྒྲུབ་བྱ་གཉིས་ལས། སྤང་བྱ་ནི་ནམ་མཁའི་སྙིང་པོའི་མདོ་ལས་བྱུང་བ། དཀོན་མཆོག་གསུམ་གྱི་དཀོར་འཕྲོག་པ། ཕས་ཕམ་པ་ཡི་ལྟུང་བར་འདོད། །དམ་པའི་ཆོས་ནི་སྤོང་བྱེད་པ། །གཉིས་པ་ཡིན་པར་ཐུབ་པས་གསུངས། །ཚུལ་ཁྲིམས་འཆལ་བའི་དགེ་སློང་ལའང་། །ངུར་སྨྲིག་འཕྲོག་དང་བརྡེག་པ་དང་། །བཙོན་རར་འཇུག་པར་བྱེད་པ་དང་། །རབ་ཏུ་བྱུང་ལས་འབེབས་པ་དང་། །སྲོག་དང་བྲལ་བྱེད་གསུམ་པ་ཡིན། །མཚམས་མེད་ལྔ་པོ་བྱེད་པ་དང་། །ལོག་པར་ལྟ་བ་འཛིན་པ་དང་། །ཞེས་པ་རྒྱལ་པོ་ལ་འབྱུང་བ་ལྔ་ཡིན་ལ། དེའི་དང་པོ་བཞི་དང་། གྲོང་ལ་སོགས་པ་འཇིག་པ་ཡང་། །རྩ་བའི་ལྟུང་བར་ཐུབ་པས་གསུངས། །ཞེས་གྲོང་འཇོམས་པའི་ལྟུང་བ་སྟེ། བློན་པོ་ལ་འབྱུང་བ་ལྔ་ཡིན་ལ། མདོ་ལས་རྟེན་གྱི་སྒོ་ནས་བཅུར་བགྲངས་ལ། རྫས་ཀྱི་དབང་དུ་བྱས་ན་ལྟུང་བ་དང་པོ་བཞི་རྫས་བཞི་ཡིན་ཞིང་། རྒྱལ་པོ་ལ་ལོག་ལྟ་འཛིན་པ་དང་། བློན་པོ་ལ་གྲོང་འཇོམས་པ་སྟེ། གཉིས་པོ་དེ་རྫས་རེ་རེ་ཡིན་པས་རྫས་དྲུག་ཡིན་ནོ། །ལས་དང་པོ་པ་ལ་འབྱུང་བ་བརྒྱད་ནི། བློ་སྦྱངས་མ་བྱས་སེམས་ཅན་ལ། །སྟོང་པ་ཉིད་ནི་བརྗོད་པ་དང་། །སངས་རྒྱས་ཉིད་ལ་ཞུགས་པ་དག །རྫོགས་པའི་བྱང་ཆུབ་བཟློག་པ་དང་། །སོ་སོར་ཐར་པ་ཡོངས་སྤངས་ཏེ། །ཐེག་པ་ཆེ་ལ་སྦྱོར་བ་དང་། །སློབ་པའི་ཐེག་པའི་ཚོགས་ལ་སོགས། །སྤོང་བར་འགྱུར་བ་མིན་ཞེས་འཛིན། །ཕ་རོལ་དག་ཀྱང་འཛིན་འཇུག་དང་། །རང་གི་ཡོན་ཏན་བརྗོད་པ་དང་། །རྙེད་པ་དང་ནི་བཀུར་སྟི་དང་། །ཚིགས་བཅད་རྒྱུ་ཡིས་གཞན་སྨོད་དང་། །བདག་ནི་ཟབ་མོ་བཟོད་པའོ་ཞེས། །ལོག་པ་ཉིད་ནི་སྨྲ་བ་དང་། །དགེ་སྦྱོང་ཆད་པས་གཅོད་འཇུག་དང་། །དཀོན་མཆོག་གསུམ་གྱི་སྦྱིན་བྱེད་དང་། །སྦྱིན་པ་ལེན་པར་བྱེད་པ་དང་། །ཞི་གནས་འདོར་བར་བྱེད་པ་དང་། །ཡང་དག་འཇོག་གི་ལོངས་སྤྱོད་རྣམས། །ཁ་ཏོན་བྱེད་ལ་སྦྱིན་པ་རྣམས། །དེ་དག་རྩ་བའི་ལྟུང་བ་སྟེ། །སེམས་ཅན་དམྱལ་བ་ཆེན་པོའི་རྒྱུ། །ཞེས་རྟེན་གྱི་སྒོ་ནས་བཅོ་བརྒྱད་དུ་མདོ་ལས་གསུངས་ལ། རྫས་ཀྱི་སྒོ་ནས་བཅུ་བཞི་ཡིན་ནོ། །ཡང་བྱང་ས་ལས་བྱུང་བའི་དོན་སྡོམ་པ་ཉི་ཤུ་པར། རྙེད་དང་བཀུར་སྟིར་ཆགས་པ་ཡིས། །བདག་བསྟོད་གཞན་ལ་སྨོད་པ་དང་། །སྡུག་བསྔལ་མགོན་མེད་གྱུར་པ་ལ། །སེར་སྣས་ཆོས་ནོར་མི་སྟེར་དང་། །གཞན་གྱིས་བཤགས་ཀྱང་མི་ཉན་པར། །ཁྲོས་ནས་སེམས་ཅན་འཚོག་པ་དང་། །ཐེག་པ་ཆེན་པོ་སྤོང་བྱེད་ཅིང་། །དམ་ཆོས་འདྲར་སྣང་སྟོན་པའོ། །ཞེས་རྩ་ལྟུང་བཞི་བཤད་པ་ལ། དང་པོ་ནི་སྔར་གྱི། རང་གི་ཡོན་ཏན་བརྗོད་པ་དང་། །རྙེད་པ་དང་ནི་བཀུར་སྟི་དང་། །ཚིགས་བཅད་རྒྱུ་ཡིས་གཞན་སྨོད་དང་། །ཞེས་འབྱུང་བ་དེ་ཉིད་ཡིན་ལ། །ལྷག་མ་གསུམ་པོ་བསླབ་བཏུས་སུ། །ཆགས་དང་སེར་སྣ་མི་བཟད་པས། །སློང་ལ་སྦྱིན་པར་མི་བྱེད་དང་། །སྒྲིམས་ཏེ་དགའ་བར་བྱེད་པ་ན། །སེམས་ཅན་ལ་ནི་མི་བཟོད་པར། །ཁྲོ་བས་སེམས་ཅན་བརྡེག་པ་དང་། །ཉོན་མོངས་པ་དང་གཞན་མཐུན་པས། །ཆོས་ལྟར་བཅོས་པ་བརྗོད་པའོ། །ཞེས་པ་གསུམ་སྟེ། རྫས་བཅུ་བདུན་ཡིན་ལ། ཡང་ཐབས་ལ་མཁས་པའི་མདོ་ལས། རིགས་ཀྱི་བུ་གཞན་ཡང་བྱང་ཆུབ་སེམས་དཔའ་སོ་སོར་ཐར་པའི་བསླབ་པ་ལ་སློབ་ཅིང་། བསྐལ་པ་བརྒྱ་སྟོང་དུ་རྩ་བ་དང་འབྲས་བུ་ཟ་བར་གྱུར་ལ། སེམས་ཅན་རྣམས་ཀྱིས་ལེགས་པར་སྨྲས་པ་དང་། ཉེས་པར་སྨྲས་པ་ལ་བཟོད་ཀྱང་། ཉན་ཐོས་དང་རང་སངས་རྒྱས་དང་ལྡན་པའི་ཡིད་ལ་བྱེད་པས་གནས་ན། འདི་ནི་བྱང་ཆུབ་སེམས་དཔའི་ལྟུང་བ་ལྕི་བའོ་ཞེས་གསུངས་པའི་དོན། བསླབ་བཏུས་སུ། བྱང་ཆུབ་སེམས་ནི་ཡོངས་འདོར་དང་། །ཞེས་འབྱུང་བས་རྫས་བཅོ་བརྒྱད། རྟེན་གྱི་སྒོ་ནས་ཕྱེ་ན་ཉི་ཤུ་རྩ་གཉིས་སུ་སློབ་དཔོན་ཞི་བ་ལྷ་བཞེད་ཅིང་། རྒྱལ་བློན་ལས་དང་པོ་པ་ཞེས་རྟེན་གྱིས་ཕྱེ་བ་གསུམ་པོ་དེ་དག་ཐམས་ཅད་ཀྱང་རྟེན་དེ་དང་དེ་དག་ལ་འབྱུང་ཉེ་བའི་ལྟུང་བ་དེ་དག་རྟེན་དང་དེའི་ལྟུང་བ་ཞེས་སྨོས་པས། ལྟུང་བ་དེ་དག་རང་རང་ལ་མི་འབྱུང་བར་བྱ་བའི་ཕྱིར་བསྒྲིམ་པ་དང་། བྱུང་ན་དྲན་པ་ལ་སོགས་པའི་དོན་དུ་རྟེན་དེ་དག་གི་ལྟུང་བ་ཞེས་བསྟན་པ་ཡིན་གྱིས། རྟེན་གྱིས་ཕྱེ་བའི་ལྟུང་བ་བཅོ་བརྒྱད་པོ་ཐམས་ཅད་སུ་ལ་བྱུང་ཡང་ལྟུང་བར་འགྱུར་བས། ཐམས་ཅད་ཀྱིས་ལྟུང་བ་ཐམས་ཅད་སྤང་བར་བྱ་སྟེ། བསླབ་བཏུས་ལས། གང་དུ་གང་དག་ལ་མང་དུ་འབྱུང་བ་དེ་དག་ལ་དེ་རང་གི་མིང་ནས་སྨོས་ཏེ་བསྟན་པས་འཇིགས་པ་བསྐྱེད་པའི་ཕྱིར་བཟློག་གོ །ཐམས་ཅད་ཀྱིས་ཀྱང་ཕན་ཚུན་ལྟུང་བ་ཐམས་ཅད་སྤང་བར་བྱའོ་ཞེས་གསུངས། གཉིས་པ་བསྒྲུབ་བྱ་ནི། ཇི་སྐད་བཤད་པའི་ལྟུང་བ་རྣམས་སྤོང་བའི་སེམས་པ་ས་བོན་དང་བཅས་པ་སྡོམ་པའི་ཚུལ་ཁྲིམས་དང་། ཕ་རོལ་ཏུ་ཕྱིན་པ་དྲུག་གིས་བསྡུས་པའི་དགེ་བ་བསྒྲུབ་པར་འདོད་པ་དགེ་བ་ཆོས་སྡུད་ཀྱི་ཚུལ་ཁྲིམས་དང་། སེམས་ཅན་རྣམས་ཀྱི་མཐར་ཐུག་དང་གནས་སྐབས་ཀྱི་ཕན་བདེ་སྒྲུབ་པའི་དོན་བྱེད་པར་འདོད་པའི་སེམས་པ་ས་བོན་དང་བཅས་པ་སེམས་ཅན་དོན་བྱེད་ཀྱི་ཚུལ་ཁྲིམས་ཏེ། ཚུལ་ཁྲིམས་གསུམ་པོ་དེ་ལ་བསླབ་པར་བྱ་སྟེ། བྱང་ས་ལས། བྱང་ཆུབ་སེམས་དཔའི་ཚུལ་ཁྲིམས་ཐམས་ཅད་ནི་གསུམ་པོ་འདི་དག་ཁོ་ནར་ཟད་དེ་ཞེས་བྱང་སེམས་ཀྱི་བསླབ་བྱ་ཐམས་ཅད་དེ་གསུམ་དུ་འདུས་པས། སྤང་བྱ་དེ་རྣམས་སྤང་ཞིང་། ཚུལ་ཁྲིམས་གསུམ་པོ་དེ་ལ་བསླབ་པར་བྱའོ། །གལ་ཏེ་ལྟུང་བ་བྱུང་ན། རྨི་ལམ་དུ་འཕགས་པ་ནམ་མཁའི་སྙིང་པོ་སྤྱན་དྲངས་ནས། དེའི་མདུན་དུ་བཤགས་པ་བྱེད་པར་ནམ་མཁའི་སྙིང་པོའི་མདོ་ལས་གསུངས་པས། བསླབ་བཏུས་སུ། རྨི་ལམ་འཕགས་པ་ནམ་མཁའི་སྙིང་པོའི་མདུན་དུ་འདུག་སྟེ་བཤགས་པར་བྱ། ཞེས་གསུངས་ཤིང་། བཤགས་ཚུལ་རྣམས་བསླབ་བཏུས་སུ་ཤེས་པར་བྱ་ཞིང་། ཡང་སྤྱོད་འཇུག་ལས། ཉིན་དང་མཚན་མོ་ལན་གསུམ་དུ། །ཕུང་པོ་གསུམ་པོ་གདོན་བྱ་ཞིང་། །རྒྱལ་དང་བྱང་ཆུབ་སེམས་བརྟེན་ལ། །ལྟུང་བའི་ལྷག་མ་དེས་ཞི་བྱ། །ཞེས་གསུངས་པ་ལ་སོགས་པའི་ཐབས་ཀྱིས་ལྟུང་བ་རྣམས། དག་པར་བྱེད་པ་ལ་བསླབ་པར་བྱའོ། །འདི་དག་ནི་སློབ་དཔོན་ཞི་བ་ལྷས་སྤྱོད་འཇུག་དང་བསླབ་བཏུས་སུ་ཇི་ལྟར་གསུངས་པའི་ཚུལ་བཀོད་པ་ཡིན་ནོ། །ཆོ་ག་མྱུར་བར་འདོད་ན་ཡན་ལག་བདུན་པ་བཟང་སྤྱོད་ལས་བྱུང་བ་ལྟར་བྱས་ཀྱང་རུང་ངོ་། །སྤྱི་དོན་གསུམ་པ་རང་བཞིན་གཏན་ལ་དབབ་པ་ནི། སེམས་བསྐྱེད་ཀྱི་ངོ་བོ་དང་། རྒྱུ་དང་། དབྱེ་བ་དང་། ས་མཚམས་དང་། ཐོབ་ཚུལ་དང་། ཆོ་ག་ཐ་དད་གསུངས་ཚུལ་ལ་སོགས་པ་རྣམས་ཡིན་ཏེ། དེ་དག་ནི་ཐེག་པ་ཆེན་པོའི་མདོ་དང་བསྟན་བཅོས་རྣམས་ལས་རྒྱས་པར་ཤེས་པར་བྱ་བ་ཡིན་ནོ། །སེམས་བསྐྱེད་གཅིག་ལས་གཅིག་གིས་ཐོབ་པའི་བརྒྱུད་པ་ལ་སློབ་དཔོན་ཞི་བ་ལྷ་མེད་ཀྱང་། དགྲ་ལས་རྣམ་རྒྱལ་གྱིས་སེམས་བསྐྱེད་ཀྱི་ཆོ་ག་སྤྱོད་འཇུག་གི་ལུགས་སུ་མཛད་ཅིང་། དེ་མན་ཆད་དེའི་རྗེས་སུ་འབྲངས་བ་ཡིན་པས། ཚིག་མི་འདྲ་བ་ཅི་རིགས་པ་བྱུང་ཡང་། དོན་སྤྱོད་འཇུག་གི་ལུགས་ཡིན་ཏེ། བླ་མ་གོང་མའི་རྣམ་གཞག་ལས་ཀྱང་། སློབ་དཔོན་ཆེན་པོ་ཞི་བ་ལྷའི་ལུགས་ཞེས་གསུངས་སོ། །ཡང་དགྲ་ལས་རྣམ་རྒྱལ་གྱིས་སྤྱོད་འཇུག་གི་གཞུང་ཕྲལ་ནས་སྨོན་འཇུག་སྡོམ་པ་རིམ་གྱིས་ལེན་པར་མཛད་ཀྱང་། སློབ་དཔོན་ནག་པོ་ཞབས་ཀྱི་དཀའ་འགྲེལ་ལས། སྨོན་འཇུག་སོ་སོར་ལེན་ན་གཞུང་ཕྲལ་ནས་ལེན་ལ། སྟབས་སུ་ལེན་ན་གཞུང་ཇི་ལྟ་བ་བཞིན་ལེན་པར་གསུངས་པས། འདི་ནི་གཞུང་ཇི་ལྟ་བ་བཞིན་སྟབས་སུ་ལེན་པའི་ལུགས་ཀྱི་ཆོ་ག་ཡིན་ནོ། །དེ་རྣམས་ཀྱི་སྒོ་ནས་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་བགྲོད་པ་གཅིག་པའི་ལམ་ཆེན། བླ་ན་མེད་པའི་བྱང་ཆུབ་མཆོག་ཏུ་སེམས་བསྐྱེད་པའི་ཆོ་ག་དབུ་མ་ལུགས་ཞེས་ཡོངས་སུ་གྲགས་པའི་བཀའ་སྲོལ་ཆེན་པོ་དེ་ཉིད་ལེགས་པར་ཕུལ་གྲུབ་པ་ཡིན་པས། ཇི་སྐད་བཤད་པའི་བསླབ་བྱ་རྣམས་མི་ཉམས་པར་བསྲུང་བའི་སྒོ་ནས་སེམས་ཅན་གྱི་དོན་ཅི་ནུས་བགྱི་སྙམ་པས་འདིའི་རྗེས་ཟློས་ལན་གསུམ་གྱིས། གཙོ་བོས་ཇི་ལྟར་བཀའ་སྩལ་སོགས་དང་། མཎྜལ་དང་། དེང་ནས་སོགས་བརྗོད་ལ། དེ་ལྟར་ན་རང་རེ་རྣམས་ཀྱིས་ཐེག་པ་ཆེན་པོའི་ལམ་ཐམས་ཅད་ཀྱི་རྩ་བ་བྱང་ཆུབ་མཆོག་ཏུ་སེམས་བསྐྱེད་པའི་སྡོམ་པ་ཡང་དག་པར་འབོགས་པ་དང་བླངས་པ་དག་ལས་བྱུང་བའི་བསོད་ནམས་ཀྱི་ཕུང་པོ་དཔག་ཏུ་མེད་པ་ཅིག་ཡོད་པ་དེ་དག་བླ་ན་མེད་པའི་བྱང་ཆུབ་ཀྱི་ཕྱིར་ཡོངས་སུ་བསྔོ་དགོས་པས་བསྔོ་བ་དང་སྨོན་ལམ་གྱི་མཐུན་འགྱུར་ཐུགས་ལ་འདོགས་པ་ཞུ་ཞེས་སོགས་ཀྱིས་བསྔོ་བ་སྨོན་ལམ་གྱི་རྒྱས་གདབ་བོ། །གང་ཞིག་ཐོས་པ་དེང་འདིར་ཀུན་ལས་དོན་ཆེ་ཞིང་། །ཡིད་ལ་བྱས་པས་གཞན་དོན་སྤྲོ་བ་མཆོག་ཏུ་བརྟས། །ཉམས་སུ་བླངས་ལ་སྙིང་པོའི་མཆོག་རབ་ངེས་པར་སྟེར། །ཐེག་ཆེན་མདོ་སྡེ་ཀུན་གྱི་བརྗོད་བྱའི་སྙིང་པོ་མཆོག །རིང་ནས་མཛའ་གཅུགས་དཀར་པོའི་འཛུམ་གྱིས་མི་བསུ་ཞིང་། །ཡིད་སྲུབས་འཇོ་སྒེག་ལང་ཚོ་ངོམ་པས་འདྲིད་མིན་པར། །རིགས་ཡོད་གང་ཟག་ཀུན་ཀྱང་ཐེག་པ་ཆེར་དཀྲི་ལ། །མཐོང་ན་ཡིད་ཀྱི་བརྟན་པ་འཕྲོག་འདི་སུ་ཞིག་བསྐྲུན། །ཐོགས་མེད་རྒྱལ་བའི་སྲས་ཆེན་བཟང་པོའི་ཆོ་གའི་ལུས། །ཡན་ལག་ཀུན་ནས་མ་ཚང་མེད་བྱས་ངོ་མཚར་གྱི། །ལྟད་མོ་གང་ལ་བལྟ་ཕྱིར་ལྷགས་པའི་ཀརྟི་ཀཿ །མ་འཁྲུགས་ཡི་གེའི་རྣམ་པར་སྤྲུལ་ཏེ་བལྟ་བ་སྙམ། །འོན་ཀྱང་མཐས་གཏུགས་དབེན་པའི་ལུས་ཅན་སྲིད་དང་ཞིའི། །མཐའ་ཆེན་གཉིས་ལས་འགོང་བ་མི་གནས་མྱ་ངན་ལས། །འདས་པ་ཐེག་ཆེན་ཟབ་རྒྱ་ཆེ་བའི་གྲོང་ཁྱེར་མཆོག བདེ་བར་འདྲེན་བྱེད་ཆོ་གའི་ཤིང་རྟ་འདི་ངས་བྱས། །ཚངས་པ་རང་གིས་སྤྲུལ་པར་ཁས་འཆེས་འཇིག་རྟེན་པར། །སྨན་འདོགས་དཔག་ཡས་འབྱུང་བའི་སྒྱུ་འཕྲུལ་འདི་འདྲ་ཞིག །སྔོན་ཆད་མ་ཤེས་འགྱོད་པས་གཉིད་དུ་མ་ཡུར་བའི། །རང་མཚང་ལྟ་བྱེད་འཛུམས་པ་མེད་པའི་སྐྱེ་བ་བླངས། །བཀླགས་པས་དགོས་དོན་གྲུབ་པ་བྱས་ལ་འདི་ན་འགའ། །སྨིན་མ་ཡོན་པོས་བལྟར་བཅས་མཆུ་འདབ་ཆེས་གཡོ་བས། །ཤུབ་བུས་བཤུང་བར་གྱུར་ཀྱང་རྣམ་དག་ཆོ་གའི་གཞུང་། །གཟུ་ལུམ་བརྩམས་པ་མེད་ཕྱིར་ཁོ་བོར་འགྱོད་པ་ཅི། །རྣམ་དཀར་དགེ་བས་ཡང་འབྱུང་སྲིད་པ་ཀུན་དུ་བདག །སྐྱོན་མེད་ཚུལ་ཁྲིམས་རྣམ་གསུམ་བསླབ་པས་བདག་རྒྱུད་བསྡམས། །གཙུག་ལག་ཕྱི་ནང་སྣང་བ་ཡོངས་བཟུང་དུས་གསུམ་གྱི། །སངས་རྒྱས་དགྱེས་པའི་ཕྲིན་ལས་ཅི་ཡང་སྒྲུབ་པར་ཤོག །ཅེས་དབུ་མ་ལུགས་ཀྱི་སེམས་བསྐྱེད་ཀྱི་ཆོ་ག་ཐེག་ཆེན་གྲོང་མཆོག་འདྲེན་པའི་ཤིང་རྟ་ཞེས་བྱ་བ་འདི་ནི། རྒྱལ་སྲས་ཐོགས་མེད་བཟང་པོས་མཛད་པའི་སེམས་བསྐྱེད་ཀྱི་ཆོ་ག་གཞིར་བཟུང་། བྱང་ཆུབ་སེམས་དཔའ་སེམས་དཔའ་ཆེན་པོ་བཀྲ་ཤིས་བཟང་པོ་པའི་ཞལ་སྔ་ནས་ཁོ་བོར་ཇི་ལྟར་སྩལ་བའི་ཕྱག་ལེན་རྣམས་བརྗེད་པས་འཇིགས་ནས་ཐོག་མར་ཟུར་རྒྱན་དུ་ཐོར་བཏབ་པ། སླར་ཡང་རབ་བྱུང་འདོད་པའི་འཛིན་བྱེད་གནམ་ལོ་ཤར་བར་རང་འདྲའི་སྐལ་མཉམ་འགའ་ལ་ཕན་པའི་རྒྱུར་འགྱུར་སྙམ་པའི་བསམ་པས་ཀུན་ནས་བསླངས་ཏེ་འཛམ་གླིང་ཐུབ་པའི་རྒྱལ་ཚབ་ཆེན་པོར་སྟོན་པ་མཆོག་གི་ཞལ་ལུང་དྲི་མ་མེད་པས་མངོན་པར་བསྔགས་ཤིང་། སྟོན་པའི་བསྟན་པ་རིན་པོ་ཆེ་ལ་མཁས་ཚུལ་གསུམ་གྱི་བགྱི་བ་ཡང་དག་པར་བགྱིས་པའི་དད་སྒྲོལ་ཨེ་ཝཾ་པ་ཆེན་པོ་ཀུན་དགའ་བཟང་པོ་པ་ཞེས་ཡོངས་སུ་གྲགས་པ་གང་དེའི་ལུགས་མཆོག་རྣམ་པར་དག་པའི་རྗེས་སུ་སློབ་པའི་འདུན་པ་མ་བསྐྱུད་ཙམ་གྱི་བནྡེ་ཚུལ་ཁྲིམས་རིན་ཆེན་ནམ་འབྱུང་དུ་རུང་བའི་ཡོན་ཏན་ལ་སྨོན་པའི་ཐ་སྙད་དུ་ངག་གི་དབང་པོ་འཇིགས་བྲལ་ཕྱོགས་ལས་རྣམ་པར་རྒྱལ་བའི་ལྷ་དབྱངས་ཅན་བསྙེམས་པའི་ལང་ཚོའི་སྡེ་ཞེས་བཏགས་པས་དཔལ་ལྷུན་གྲུབ་སྟེང་རྒྱལ་ཁབ་ཀྱི་དབང་པོའི་ཕྱོགས་ཀྱི་བ་གམ་གསུམ་པར་བྲིས་པ་འདིས་ཀྱང་སེམས་ཅན་ཐམས་ཅད་ཐེག་པ་ཆེན་པོའི་ཕྱོགས་སུ་གཞོལ་བའི་རྒྱུར་གྱུར་ཅིག །སརྦ་མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཅ༽